Business Hi-Tech

Companiile care au ca obiect de activitate „crearea de programe pentru calculator“ pot angaja sau reîncadra unii angajaţi existenţi în categoria celor pentru care nu se plăteşte impozitul pe venit de 16%, potrivit unui ordin de ministru publicat în Monitorul Oficial săptămâna trecută. Astfel, „Ordinul privind încadrarea în activitatea de creaţie de programe pentru calculator“ (apărut în Monitorul Oficial Partea I, Nr. 573/30.VII.2015) elimină Anexa 2 din ordinul anterior emis pentru scu­tirea de la plata impozitului pe venit în cazul programatorilor, anexă care pre­zenta specializările pe care trebuie să le fi absolvit beneficiarii acestei facilităţi fiscale.

Astfel, dacă iniţial doar absol­venţii câtorva facultăţi (Automatică şi informatică industrială, Calculatoare, Inginerie electrică şi calculatoare, Electronică, Electronică aplicată, Elec­tronică şi telecomunicaţii, Comunicaţii, Matematică, Matematică informatică, Informatică, Informatică economică, Informatică aplicată, Cibernetică şi infor­matică economică, Cibernetică şi previziune economică, Contabilitate şi infor­matică de gestiune) puteau bene­ficia de scutirea de impozit, în prezent nu mai contează specializarea facultăţii absolvite.